শহরের বিভিন্ন বাস স্টপেজে এলইডি বোর্ড লাগাতে বিশেষ উদ্যোগ কলকাতা পুরসভার

কলকাতা: লন্ডনের আদলে শহর কলকাতার বিভিন্ন বাসস্টপেজে বাস ধরার জন্য অপেক্ষারত যাত্রীদের সুবিধার্থের কথা মাথায় রেখে এবার লাগানো হতে চলেছে এলইডি ইনফরমেশন বোর্ড। কলকাতা পুরসভার তরফ থেকে যাত্রী সুবিধার কথা মাথায় রেখে এই উদ্যোগ নেওয়া হতে চলেছে।

আজ এই বিষয়ে কলকাতা পুরসভার তরফ থেকে বিকেল পাঁচটায় শুরু হবে বৈঠক। ভাবনা কে চূড়ান্ত রূপ দেওয়ার ক্ষেত্রেই এই বৈঠক বলে জানানও হয়েছে কলকাতার মেয়র ফিরহাদ হাকিমের তরফ থেকে। বৈঠকে উপস্থিত থাকবেন রাজ্যের পরিবহণ মন্ত্রী স্নেহাশীষ চক্রবর্তী।

আরও পড়ুন: আর কিছুক্ষণের মধ্যেই শুরু হতে চলেছে মাধ্যমিক পরীক্ষা, প্রশাসনের তরফ থেকে গ্রহণ করা হল বাড়তি পদক্ষেপ

উচ্চ পর্যায়ের এই বৈঠকে কলকাতা পুরসভার পুর কমিশনার তরফ থেকে শুরু করে রাজ্য পরিবহণ নিগমের ট্রান্সপোর্ট সেক্রেটারি কলকাতা পুলিশের উচ্চপদস্থ কর্তারা এবং সমস্ত বিভাগীয় প্রধানরা উপস্থিত থাকবেন এই বৈঠকে।

শুধুমাত্র সরকারি বাসের ইনফরমেশনের জন্যই নয়, সংশ্লিষ্ট রুটের যেকোন বেসরকারি বাসের ইনফরমেশন যাতে এই এলইডি ডিসপ্লে বোর্ডে রাখা যায় সেই লক্ষ্যকেই সামনে রেখে প্রাইভেট বাস মালিকদেরও ডাকা হয়েছে এই বৈঠকে।

উল্লেখ্য, শহর কলকাতার বুকে এই ধরনের এলইডি ডিসপ্লে বোর্ড যদি চালু হয়, তাহলে তা দেশের মধ্যে প্রথম হতে চলেছে, যা কলকাতার নাম আরও উঁচুতে নিয়ে যাবে বলে মনে করা হচ্ছে। পাশাপাশি নতুন দিশাও দেখাবে।

দেখুন অন্য খবর